text: Ambulance i trafikulykke: Kvinde dræbt
  24 september 2018 kl. 15.18
  En kvinde har mistet livet. Hun var patient i en ambulance, der var involveret i en trafikulykke. 
  En kvinde er mandag eftermiddag død ved en trafikulykke på Tingvejen ved Krogager ved Grindsted i Billund Kommune. En bus med 15 passagerer, en autocamper og en ambulance er involveret i ulykken.
  - Bussen holder stille ved et stoppested. En autocamper holder bagved og venter på bussen, og autocamperen bliver påkørt af en ambulance, fortæller Jesper Brian Jensen, vagthavende, Sydøstjyllands Politi.
  Der sker skader på alle tre køretøjer. De 15 passagerer og chaufføren i bussen kommer ikke til skade. Men chaufføren af autocamperen og ambulanceføreren er begge kommet lettere til skade og kørt til Esbjerg Sygehus.
  - En kvindelig patient, der ligger på ambulancens båre, afgår ved døden, siger Jesper Brian Jensen, vagtchef ved Sydøstjyllands Politi. 
  Der blev tilkaldt omfattende redningsmandskab og en lægehelikopter til ulykkesstedet. 
  En bilinspektør har til aften undersøgt ulykkesstedet nærmere.
  